ru cs ky ky ky ky ky ky ky ky ky ky ky ky ky ky ky ky ru be ky ky ky ky ky ky ky ru ky ky ru ky ru ru ru en
Кыргыз элең, Бакай калпак кийинген,
Санжырачыл кыргызым ар кимдин тегин козгоп, атасы ким, чоң атасы ким, бабасы ким деп келип, тээ кубарына чейин кубалаган. Ар нерсени тактап көнгөн.
Анын сыңарындай, азыркы "Агым" гезитинин тарыхына үңүлүп көрсөк, атасы "Асаба" экени ырас. Чоң атасы "Жаштык жарчысы" деп аталыптыр. Ал эми түпкү бабасы - кадимки "Ленинчил жаш!"
1926-жылы кыргыз жаштарынын улуттук туңгуч газетасы катары жарыкка келген "Ленинчил жаш" 75 жылдан ашуун мезгилдер бою өз милдетин абийирдүү өтөп келди. Анын алгачкы жалын жүрөк жоокерлери Ж.Бөкөнбаев, Ж.Турусбеков, Т.Сыдыкбеков, К.Маликов, А.Убукеев сындуу зор таланттар болгон.
2006-жылы Улуттук филармонияда чоң кече өтүп, "Ленинчил жаштын" 80, "Асабанын" 15, "Агымдын" 5 жылдыгы белгиленген. Анда мен "Агым" газетасынын баш редактору элем. Тарых таржымалына ылайык санап көрсөм, "Ленинчил жаштын" жаралганынан тарта ошол кездеги 31-редактору экенмин.
Кечеге бир топ саясый ишмерлер, "экс" делинген спикерлер, мамлекеттик катчылар, министрлер, губернаторлор, маданият ишмерлери катышкан. Алардын бардыгы кыргыз жаштарынын туусу болгон "Ленинчил жаш" (кийинки "Асаба", "Агым") тууралуу улуу сөздөрдү айтып, өткөн тарыхыбызды эскерген даректүү фильм көрсөтүлүп, улуттук рухка ширелгендей түр көрсөтүшкөн. "Ленинчил жаш" - "Агымдын" өмүрү узак болсун!" дешип бата да беришкен.
Буларды эскергеним бекеринен эмес. Бүгүн ошол "Агым" газетасы, демек, кыргыз жаштарынын туусу "Ленинчил жаш" сатылды!
Ондогон жылдар тарыхы бар газетаны ким сатты да, ким сатып алды? Бул суроого акыркы жылдары "Агымдын" ээсибиз деп жүрүшкөн Мелис Эшимканов менен Бегалы Наргозуев так жооп бере алабы? Же алар өздөрү эмес, ата-бабалары чыгарган "Ленинчил жашты" бутташтырып, акыры сатып тынганына корстон болушабы?
Биздин угушубузча, "Агым" мамлекеттик кыргыз тилин билбеген, демек, мамлекеттик тилде бир макала жаза албаган адамдын колуна тийди, атаганат!
Аталган гезитибиз "сатылды" десе эле, түп орду менен сапырылып кетпес. Обону бийликтики, сөзү бөлөк улуттун уулунуку болуп жарыкка чыга берер...
Азыр гезит эле эмес, кыргыздын кен байлыгын, жерин, суусун сатып алып, аларга ээлик кылып жаткандар кимдер? Болот Шерниязов айткандай, эми "кыргыздын жерин эле эмес, тарыхын да сата баштадыкпы?" Идеологиябыздын төрүндө болсо, ата-бабаларыбыз эч качан көрбөгөн кайдагы бир "санта-манталар" сайрандап жүрөт. Мамлекеттин стратегиялык маалымат саясатынын башында өз каныбыздан чыккан уул-кыздар турбагандан кийин, башканы айтып кантебиз?
Ушундайда аргасыздан айтылуу тарыхчы Л.Гумилевдун минтип айтканы эске келет: "Улутту жок кылыш үчүн анын ички түзүлүшүн жок кылыш керек. Ошондо ал акырындап отуруп, башка улуттарга сиңип кетет." Биз так ушул жолдо бараткан жокпузбу?
Канткенде улутубуздун устунун тиреп калабыз? Жол барбы?
Кейпи, жок баштанат. Антпесе, кыргыз жаштарынын туусуна, улуттук журналистиканын устунуна айланган "Ленинчил жашты" сатат белек?!
Тарых менен тагдырды кезсең болот,
Тарых менен ташты да эзсең болот,
Тарыхсыз калк таптакыр тамырсыз калк,
Тарыхсыз калк жер менен жексен болот!
Тарых деген тыйын эмес сандыкта жата берген,
Тарых деген буюм эмес көрүнгөнгө сата берген,
Тарых деген таштанды челек эмес,
Таштаса эле акыр-чикир бата берген,
Тарых деген төө эмес
Буйлалаган жагыңа баса берген!